52. schôdza NR SR - 10.deň - A. dopoludnia
Dátum: 2026-06-09
Poslanec: Szalay, Tomáš (SaS)
Druh vystúpenia: Vystúpenie v rozprave

Keby ste to tam, pán minister, nechali, to ustanovenie, keby ste sa neboli bývali dohodli s pánom predsedom SNS a predsedajúcim tejto schôdze Takáčom. Povedali ste, že by nám hrozili nejaké sankcie kvôli azbestu z Európskej únie. Ale tú zodpovednosť by mal váš koaličný partner, ktorý ten zákon nepodporil. Takže to rokovanie mohlo byť omnoho zaujímavejšie, keby ste vôbec do neho boli bývali chceli ísť, ale vy ste do neho ani nešli. 355, ten zákon je naozaj, že dobrý. Ja som tu v prvom čítaní vystúpil a povedal som, že je to dlho odkladaná novela technických vecí, ktoré sa tam nazhromaždili za sedem rokov. Pred covidom sa pripravovala táto novela zákona. Pred covidom. To je sedem rokov. To sú technické vylepšenia Úradu verejného zdravotníctva v bambilióne paragrafov rozbité. A je to technická novela. Pýtal som sa pána doktora Mikasa, predchádzajúceho hlavného hygienika, že či je to dobrá novela. Povedal, že áno, on na nej pracoval ešte, keď bol on šéfom Úradu verejného zdravotníctva. Sú tam zmysluplné veci, rozhodovacia činnosť regionálnych úradov verejného zdravotníctva ohľadom zariadení starostlivosti o ľudské telo, solárka od 18 rokov, definícia pandémie. Zatiaľ sa nikto ďalší neprihlásil s pozmeňovákom, definícia pandémie, vysoko nebezpečnej nákazy, imunologické prehľady sa budú robiť. Zotavovacie pobyty budú mať menej byrokracie. Odstraňovanie azbestu bude mať menej, menej byrokracie. Aj preto sme to v prvom čítaní podporili. A najmä preto, že sa tam objavila pre mňa dôležitá veta o tom, čo sa nesmie robiť v kozmetických salónoch. Ako riaditeľ odboru zdravotníctva na bratislavskej župe a ako lekár Bratislavského samosprávneho kraja som prichádzal a prichádzam do kontaktu s podnetmi, ktoré sa týkajú kozmetických salónov, mám túto problematiku pomerne podrobne naštudovanú. A tešil som sa, že v paragrafoch, ktoré prišli v prvom čítaní, je táto problematika upravená. O čo ide? Počuli sme tu, že áno, kto môže, kto nemôže, či je to trestný čin, či to nie je trestný čin. Ale kompetencia Úradu pre dohľad nad zdravotnou starostlivosťou, kompetencia samosprávneho kraja na odbore, na poli zdravotníctva je kompetencia voči poskytovateľom zdravotnej starostlivosti. Kozmetické salóny, kozmetické salóny nie sú poskytovateľom zdravotnej starostlivosti. Technicky patria pod zariadenia starostlivosti o ľudské telo a podobne. To znamená, úrad pre dohľad ani samosprávny kraj nemajú pôsobnosť voči poskytovateľovi, voči neposkytovateľovi zdravotnej starostlivosti. Ak sa teda niečo v tom kozmetickom salóne robí, tak jediný, kto to môže prísť postihovať, je hygiena, že či sa to robí dobre. A potom druhý hack, ktorý sme na konci dňa našli, a škrabali sme sa ľavou rukou za pravým uchom, lebo toto sa deje v desiatkach a stovkách kozmetických salónov, že sa pichajú tie botoxy. A môžeme sa stokrát postaviť na hlavu, že je to nezákonné, protizákonné, trestný čin a podobne. Pichajú sa, otvorte si internet, nájdete si tie reklamy na facebookoch, kdekoľvek, dajte kľúčové slová. Nájdete tie salóny. Ale sú nepostihnuteľné. Jediný hack, ktorý sa našiel, je, že to, čo tam pichujú, či už kyselinu hyalurónovú alebo ten botox, botulotoxín. To je toxín, hej? To je jed, hej, ktorý tie kozmetičky nám pichajú. Tak to je, že zdravotnícka pomôcka. A zdravotnícka pomôcka spadá pod ŠÚKL a narábanie so zdravotníckou pomôckou je regulované samostatným predpisom, ktorý sa týka liekov a zdravotníckych pomôcok. Ako sa môže kozmetička dostať k zdravotníckej pomôcke legálnym spôsobom? A toto je to úzke hrdlo, kde sa nám konečne možno niekedy podarí niekoho prichytiť, ale tým chytíte jedného z 1000. To je ako, keď sa postavíte ako policajt na diaľnicu Bratislava – Trnava, idete chytať tých, ktorí idú rýchlejšie ako 110. Všetci idú rýchlejšie ako 110, ale chytíte jedného, možno. A tých zvyšných 50 000 vám prefrčí okolo. My dnes nevieme efektívne postihnúť, aj keď vieme, že to nerobia lege artis. Ja tu mám hromadu mailov. Ja komunikujem s lekárskou obcou, pán doktor Minarovič, plastický chirurg, mi posiela pravidelne obrázky takýchto, takýchto zákrokov, takýchto poskytovateľov, pseudo poskytovateľov. Neraz sú to dokonca, že lekári, ktorí ale nie sú registrovaní ani len v komore. To znamená, nie sú lekári z nášho pohľadu, nášho práva. Hromada Ukrajincov dnes prišla na Slovensko s titulom MUDr., nezaregistrujú sa v komore. To znamená, nie sú zdravotnícki pracovníci, ale už majú kozmetický salón a už zasahujú do integrity kože. Už riešia veci s očami a my s tým nevieme nič urobiť, pán Danko. My s tým nevieme nič urobiť. My ich vieme naháňať za to, že použili bohvie aký botulotoxín. To je ako, keď naháňali Al Caponeho za dane a nie za vraždy. A teraz sem prišiel zákon, ktorý explicitne povedal, že ak je niečo zadefinované ako zdravotný výkon, tak to nemôže robiť kozmetický salón, ale my vieme, čo je zdravotný výkon. My na to nepotrebujeme vykonávací predpis, ktorý nám povie, čo je to zdravotný výkon. Pichanie kyseliny hyalurónovej a pichanie botulotoxínu je zdravotný výkon. Ten nepatrí do kozmetického salónu. Ak s tým súhlasíte, pán Lučanský, no tak potom tam nechajme aspoň tento paragraf. Škrtnite si len narušenie integrity kože a napíšme si tam v tom zákone, že botulotoxín a kyselina hyalurónová nepatrí do kozmetického salónu, ak je na tomto zhoda. K tomuto zákonu bolo medzirezortné pripomienkové konanie a v tomto medzirezortnom pripomienkovom konaní zaznela jedna jediná výhrada voči paragrafu, ktorý navrhuje pán kolega Lučanský vypustiť zo zákona, ustanoveniu, nie celému paragrafu, hej, jedna jediná výhrada zo strany ministerstva vnútra, že urobíme z toho viazanú živnosť. Kde boli tie kozmetičky? Kde boli zastupujúce organizácie, živnostenské organizácie, asociácie a podobne? Nevyjadrili sa k tomu zákonu. A teraz v druhom čítaní náhle zisťujeme, že zákon je zlý a treba ho opravovať. Neviem, prečo si pán kolega Lučanský vybral ako príklad, teda viem, prečo si vybral ako príklad, na ktoré nám chcel ukázať, že vlastne je to úplne bezpečné, práve Francúzsko, lebo mohol si vybrať aj inú krajinu, kde je to inak. Napríklad Dánsko. V Dánsku nesmiete takéto veci robiť mimo zdravotníckeho zariadenia. Aj tie lasery sú od istého levelu pustené len pre zdravotníckych pracovníkov, len pre lekárov a kozmetička tam môže byť prítomná, ale musí byť zaregistrovaná ako pomocník toho lekára. No a teraz sa dostávam k niečomu, čo som neveril, že sa mi niekedy podarí zažiť. Pred ôsmimi rokmi, osem rokov dozadu, v roku 2018 som napísal list na ministerstvo zdravotníctva. A za ten čas sa tam, odkedy som ho poslal na ministerstvo, vystriedalo asi osem, deväť ministrov, nikdy od žiadneho z nich som nedostal odpoveď na svoj list na túto tému. A dovoľte, aby som z neho odcitoval pár ustanovení. Zatiaľ ešte odbočím. Svojho času bol taký šéf sekcie zdravotnej starostlivosti na ministerstve zdravotníctva, ktorý sa volal Svetopluk Hlavačka, to je tak 20 rokov dozadu, a ten hovoril všetkým podnikateľom, ktorí sa s ním stretávali, hovoril, že: „Prosím vás pekne, nekupujte si do svojej firmy skartovačku. Ak sa potrebujete nejakého dokumentu účinne zbaviť, zabaľte ho do obálky a pošlite na ministerstvo zdravotníctva, v živote ho nikto nenájde.“ Tak podľa mňa môj list skončil asi v tejto skartovačke. A týka sa to nielen botoxov, nielen hyalurónovej kyseliny, nielen týchto preukázateľne medicínskych a zdravotných výkonov, ale celej obrovskej sivej zóny alternatívnej medicíny, kde už končí veda a začína šarlatánstvo. Lebo takého niečoho máme takisto plný internet a plnú ponuku. Takže vážené ministerstvo, v poslednom období evidujeme na odbore zdravotníctva rastúci počet podnetov, sťažností a otázok týkajúcich sa poskytovania služieb takzvanej alternatívnej medicíny. Chceme vás upozorniť na tento stúpajúci trend a žiadame vás o usmernenie, ako postupovať. Regulácia je jeden z kľúčových nástrojov zdravotnej politiky. Pomáha riešiť trhové zlyhania, medzi ktoré patrí skutočnosť, že spotrebiteľ nevie dobre ohodnotiť kvalitu spotrebovaných tovarov a služieb. Regulátor tak chráni občanov a zvyšuje bezpečnosť systému. Na základe toho sa občania potom domnievajú, že poskytovatelia tovarov a služieb sú dohľadaní, že sú kontrolovaní a nemalo by im byť umožnené svojimi službami škodiť klientom. Tento pocit bezpečia však môže byť falošný, pretože hneď v kozmetických salónoch a v celej alternatívnej medicíne zisťujeme, že neexistuje dohľadový orgán. Myslíme si, že sa hýbeme v bezpečnom regulovanom prostredí, ale v tom regulovanom prostredí niektoré veci regulované nie sú. A človek je navyknutý, že hromada vecí je zabezpečená, že tam nemôže táto stena na človeka padnúť, ale v tomto prípade môže tá stena na človeka padnúť. Kým štandardná medicína má stanovené bariéry vstupu na trh v podobe štrukturálnych predpokladov kvality, ako priestory, vybavenie, personál, v týchto ostatných prípadoch to neplatí. Legislatíva je nejednoznačná, prípadne absentuje. Absencia jednoznačnej a transparentnej regulácie vedie k vzniku sivej zóny poskytovania alternatívnych zdravotných, respektíve zdravie ovplyvňujúcich služieb, vrátane kozmetických salónov. Tento voľný priestor obsadzujú podnikatelia, ktorí nemusia preukazovať účinnosť a bezpečnosť poskytovaných služieb. Nemusia mať odborne vyškolený a vzdelaný personál, ich prístrojové vybavenie nepodstupuje proces posudzovania zhody zdravotníckych pomôcok, ich procedúry nemusia byť založené na vedeckých dôkazoch, nepodliehajú osobitnému dohľadu či dozoru. Klientom podávajú rôzne látky, často neznámeho alebo pochybného pôvodu. A hoci priamo alebo nepriamo ovplyvňujú zdravie a zdravotný stav klientov, vzťahuje sa na nich len všeobecná regulácia podnikania a zodpovednosti za škodu. A tie služby starostlivosti o ľudské telo, to je taká právna formulácia, ktorou sme sa snažili pred mnohými rokmi upratať, túto pomedze, túto sivú zónu medzi zdravotníctvom a všetkým ostatným. Čiže služby starostlivosti o ľudské telo sú príbuzné poskytovaniu zdravotnej starostlivosti. Sú zakotvené práve v zákone 355, o ktorom hovoríme. Ale čo to je? Čo to je zariadenie starostlivosti o ľudské telo? Keď sa pozriete do zákona, je tam napísané, že zariadenia starostlivosti o ľudské telo sú najmä kaderníctvo, holičstvo, kozmetika, manikúra, solárium, masážny salón, sauna, tetovací salón. Najmä. Ale čo je zariadenie starostlivosti o ľudské telo? Slovíčko „najmä“ vám vymenuje ako príklady, ale ako je možné z týchto príkladov urobiť nejaké všeobecné pravidlo? Je tento telefón zariadenie starostlivosti o ľudské telo? Ako viem to odvodiť z tej definície? Zariadenie starostlivosti o ľudské telo je „najmä“. No, čiže vznikli z toho také nejasnosti a pokus o vnesenie poriadku do tejto problematiky urobil vtedy Úrad verejného zdravotníctva tým, že vydal katalóg služieb. Katalóg služieb je akoby taký manuál, kde je napísané, že aké služby sa v zariadeniach starostlivosti o ľudské telo používajú. Akurát ten katalóg nie je právne záväzný. Nemajú pre neho oporu v tom zákone, nie je právne záväzný, mohli tam napísať čokoľvek a je to opäť len „najmä“ a vypísanie, čo ich napadlo. Nie je to vyčerpávajúci zoznam toho, čo by to mohlo byť. Je to teda reaktívny zoznam, kde Úrad verejného zdravotníctva reaguje na to, aké služby identifikoval na trhu. Myslím, že pánovi ministrovi som toto nehovoril. Katalóg je nezáväzný a iba orientačný. Uvádza sa v ňom, že je určený pre potrebu orientácie odbornej a laickej verejnosti. Jeho právna vymožiteľnosť je teda otázna. No a potom nám tu pribúdajú podnety na kozmetické salóny. Opakujem, toto je list z roku 2018, čo čítam. Pred ôsmimi rokmi poslaný na ministerstvo, na ktorý sme do dnešného dňa nedostali na župe odpoveď. Potom nám pribúdajú podnety na kozmetické salóny poskytujúce rôzne služby estetickej medicíny, ktoré však neposkytujú zdravotnícki pracovníci. Niektoré výkony, ako napríklad aplikácia kyseliny hyalurónovej, aplikácia botulotoxínu či niťový lifting, sa zhodujú s aktuálnym katalógom alebo zoznamom zdravotných výkonov. Ak tieto výkony nevykonáva zdravotnícky pracovník, tak sa vymykajú definícii zdravotnej starostlivosti, lebo zákon o zdravotnej starostlivosti hovorí, že zdravotný výkon poskytuje zdravotnícky pracovník. Keď ten, kto to poskytuje, nie je zdravotnícky pracovník, nemôže ísť o zdravotný výkon. A to je spôsob, akým tie kozmetičky unikajú z tohto typu regulácie, aj keď súhlasím s tým, čo tu bolo povedané, že to nemajú a nesmú robiť. Napriek tomu sa to deje, lebo, vravím, môžu uniknúť tej regulácii. Nad aplikovanými látkami, ako sú lieky, ZP, v zariadeniach starostlivosti o ľudské telo nie je žiadna kontrola, na čo nás upozornil na župe a opakovane upozorňuje hlavný odborník ministerstva v odbore plastická chirurgia doktor Minarovič. Samozrejme, mohol by som ísť ďalej k tým alternatívnym veciam, ako je tradičná čínska medicína, biorezonancia, čo tu máme, neinvazívna analýza krvi, spektrálna analýza magnetických polí mozgu a ďalšie. Odborník ministerstva v odbore plastická chirurgia, Dr. Minarovič. Samozrejme, mohol by som ísť ďalej k tým alternatívnym veciam, ako je tradičná čínska medicína, biorezonancia, čo tu máme, neinvazívna analýza krvi, spektrálna analýza magnetických polí mozgu a ďalšie šarlatánske a pseudovedecké veci. Ktoré, pokiaľ máte dostatočnú drzosť a viete ich ponúkať, tak vám vedia tí klienti za to zaplatiť, aj keď im to vôbec nepomôže. Dokonca som videl bioimpedančný mamograf, priatelia, bioimpedančný mamograf, nechoďte na to. Teda muži ani nemusíte, ale ženy nechoďte na to. Lebo to vám nepovie nič o tej diagnóze. Je to len niečo, spôsob, ako môžete minúť nejakých 100 alebo 200 € za sprostosť, hej? Biorezonancia je, že kravina, hej? Dúfam, že tomu tiež rozumiete, hej? Homeopatia je paveda, hej? Takže okrem rizika priameho ohrozenia, poškodenia zdravia sú tu aj ďalšie riziká. Falošné zhodnotenie zdravotného stavu. Keď vám ten mamograf bioimpedančný povie, že nemáte žiaden problém, tak si myslíte, že nemáte žiaden problém, ale keďže vás to vôbec nevyšetrí, tak možno ten problém máte a máte len falošne negatívny výsledok. Môžete mať falošne pozitívne zhodnotenie zdravotného stavu. Všeobecní lekári by vám vedeli rozprávať o tom, že si ľudia priniesli: a toto mi nameral nejaký prístroj. Prosím vás pekne, urobte mi odbery, lebo ja tu mám neviem čo. A teraz ako lekár, aby liečil výsledky nejakého šarlatána, ktorý niekomu niečo nakukal do hlavy. Liečba neexistujúcich ochorení a podobne. Na základe týchto skutočností považujeme súčasnú právnu úpravu za nedostatočnú. V záujme ochrany spotrebiteľa sa domnievame, že by takéto praktiky mali byť prísnejšie regulované a pod dôkladnejším dohľadom. Chceme preto pozornosť Ministerstva zdravotníctva Slovenskej republiky upriamiť na túto problematiku a žiadame vás o usmernenie, ako v týchto prípadoch postupovať. S pozdravom, Tomáš Salaj. Od roku 2018 do dnešného dňa sme nedostali odpoveď na to, ako postupovať. Bral som návrh tohto zákona, ku ktorému sa teraz vyjadrujeme, aj s tou úpravou, že zdravotné výkony sa v kozmetických salónoch nesmú poskytovať, ako povedzme, odpoveď na ten list. Ale tým, že sa to odtiaľto teraz vyhadzuje, ja považujem ten list teda stále za nezodpovedaný a ten terén, v ktorom sa hýbu pacienti, za nebezpečný. A na chvíľku premostím ešte k jednej téme. Lebo som riešil ešte jeden typ podnetu, ktorý s týmto súvisí. Dostupnosť ambulantných zdravotných služieb nie je vždy dobrá. Riešime tu poplatky. Často sú tie poplatky za to, že dostanete skorší termín, lebo normálne sa čaká pol roka, ale keď to chcete budúci týždeň alebo budúci mesiac, tak si niečo zaplatíte. Starnú nám niektoré profesie lekárov, lebo v ambulantnom sektore nie sú všetky profesie rovnako dobre ohodnotené, čiže internisti alebo pľúcni lekári, reumatológovia, tí akože obrýzajú korienky stromov, aby prežili. A keď máte ako pacient problém sa dostať k zdravotnej starostlivosti, lebo dlho čakáte alebo ďaleko cestujete alebo vás to veľa stojí, tak možno začnete koketovať s alternatívou, ktorá vám ponúka, že niečo vám zmeriame, dáme vám vitamíny. Vy potrebujete vybalansovať pH. Odkysliť alebo zakysliť alebo ja neviem čo. Máte parazity. To je taká obľúbená vec. Kloktajte Savo. Tak takáto alternatíva dokáže na svoju stranu časť tých pacientov strhnúť. Najmä, ak to dokážu s dobrou komunikáciou, lebo vieme, že slovenskí zdravotníci sú už vyhorení a nie vždy úplne veľa času venujú tej, veľa dôrazu venujú tej komunikácii. Ak to urobíte s dobrou komunikáciou, vy dokážete predať snake oil, teda hadí olej. Vy dokážete predať to Savo tomu pacientovi, tú bioimpedančnú mamografiu, biorezonanciu. Akékoľvek šarlatánstvo. A čím horšie sú dostupné služby verejného zdravotníctva, tým atraktívnejšia sa javí tá alternatíva, ale tá alternatíva môže byť a zvyčajne aj je pre pacienta škodlivá. A ja som dúfal, že teda regulátor sa k tomu postaví a bude proti tej alternatíve bojovať. Bude sa ju snažiť nejakým spôsobom upratať. Bude sa snažiť nejakým spôsobom vyvodiť zodpovednosť za to, čo táto alternatíva ponúka. Ani ja. V záujme azbestu sa tu ide vyhodiť niečo. Ja osobne z tohto miesta neverím, že príde návrh na úpravu tohto paragrafu. Na jeseň, že sprísnime tú definíciu, čo je to integrita ľudskej kože, o ktorej hovoril pán poslanec Lučanský. Ja osobne tomu neverím a budem veľmi príjemne prekvapený, ak by to malo byť inak. Zvyčajne totiž sľuby pána ministra Šaška sa nematerializujú, respektíve nematerializujú sa tak v takom skorom čase, že na jeseň to už bude. Mohlo to byť už aj v rámci pripomienkového konania. Mohlo to byť v rámci druhého čítania opravené. Bavíme sa o jednej vete. Tá jedna veta sa dala opraviť naozaj v druhom čítaní, nebolo ju treba vyhadzovať. Takže, aby som to zhrnul, tento príbeh nie je teda o priateľke pána pána Danka, tento príbeh nie je o tom, že by ona pichala botoxy, lebo naozaj ich nepichá. Mne to pán podpredseda vysvetlil, čiže ja tomu aj dôverujem, ale je o tom, že takých ľudí v kozmetických salónoch, ktorí tie botoxy pichujú, sú na Slovensku stovky. Nie jednotlivci, nie desiatky, stovky. A teda, keď už sme sa tu rozprávali o tom, kto všetko chodí do takých salónov, prosím vás pekne, nechoďte do kozmetických salónov, ak vám je vaša tvár alebo niektorá iná časť tela, na ktorú to chcete aplikovať, vzácna. Na botox, na hyalurónovú. Ako, ja rozumiem, že všeličo všelijaký potrebuje, ale ak vám je to vzácne, prosím vás pekne, využite štandardné služby s normálnou zdravotnou dokumentáciou, s možnosťou reklamácie, s možnosťou toho, že keď sa to nepodarí, tak vám to zaplatí verejné zdravotné poistenie, lebo ja si myslím, že ak vám niečo pokašle kozmetička, tak si to máte potom zaplatiť sami v plnej výške. Ako zodpovednosť za vlastné rozhodnutie. Máme na to paragraf v zákone. Ak niekto opitý si rozbije hlavu, tak by si mal ten pobyt na urgente hradiť sám a máme na to paragraf, lebo si to spôsobil sám svojím správaním. A toto je úplne úplne rovnaký prípad. To znamená, ak tento pozmeňovací návrh pána kolegu Lučanského prejde, tak podobne ako moji kolegovia hovorím, že strana SaS výsledný návrh zákona nepodporí, napriek tomu, že sú tam, ako som hovoril, dobré a prospešné technické ustanovenia, za ktoré by sme v inakšom prípade hlasovali za. Ďakujem.